جس جا نسیم شانہ کش زلف یار ہے مرزا غالیب غزلیں
جس جا نسیم شانہ کش زلف یار ہے 
نافہ دماغ آہوئے دشت تتار ہے 
کس کا سراغ جلوہ ہے حیرت کو اے خدا 
آئینہ فرش شش جہت انتظار ہے 
ہے ذرہ ذرہ تنگئ جا سے غبار شوق 
گر دام یہ ہے وسعت صحرا شکار ہے 
دل مدعی و دیدہ بنا مدعا علیہ 
نظارہ کا مقدمہ پھر رو بکار ہے 
چھڑکے ہے شبنم آئینۂ برگ گل پر آب 
اے عندلیب وقت وداع بہار ہے 
پچ آ پڑی ہے وعدۂ دلدار کی مجھے 
وہ آئے یا نہ آئے پہ یاں انتظار ہے 
بے پردہ سوئے وادی مجنوں گزر نہ کر 
ہر ذرہ کے نقاب میں دل بیقرار ہے 
اے عندلیب یک کف خس بہر آشیاں 
طوفان آمد آمد فصل بہار ہے 
دل مت گنوا خبر نہ سہی سیر ہی سہی 
اے بے دماغ آئینہ تمثال دار ہے 
غفلت کفیل عمر و اسدؔ ضامن نشاط 
اے مرگ ناگہاں تجھے کیا انتظار ہے